স্বামী হাসান সাঈদের নিষ্ঠুরতার শিকার ঢাকা বিশ্ববিদ্যালয়ের আন্তর্জাতিক সম্পর্ক বিভাগের সহকারী অধ্যাপক রুমানা মঞ্জুর ভারত যাওয়ার আগে ল্যাবএইড  হাসপাতালে সোমবার সাংবাদিকদের জানান, তিনি জীবনের নিরাপত্তাহীনতায় ভুগছেন৷ একমাত্র সন্তান আনুষার জীবন নিয়েও তিনি তখন শংকা প্রকাশ করেন৷ শিশু সন্তান আনুষা এখন নানা মঞ্জুর হোসেনের হেফাজতে রয়েছে৷ ওইদিন রুমানা আরও জানান, ২০০১ সালে বিয়ের পর বিগত ১০ বছর অনেক কষ্ট করে হাসান সাঈদের সঙ্গে সংসার করেছেন৷ সব সময় তাকে মানসিক নির্যাতন করত হাসান সাঈদ৷ তবে একমাত্র সন্তানের কথা ভেবে এসব বিষয় কাউকে জানাননি তিনি৷ রুমানার বাবা অবসরপ্রাপ্ত সেনা কর্মকর্তা মঞ্জুর হোসেন বলেন, হাসান সাঈদ পাষণ্ড৷ সে তার মেয়ের দুচোখ উপড়ে ফেলতে চেয়েছিল৷  ল্যাবএইড হাসপাতালের চিকিত্u200dসক ও চক্ষু বিশেষজ্ঞ ডা. আনসারুল হক যুগান্তরকে জানান, ঢাকা বিশ্ববিদ্যালয়ের শিক্ষিকা রুমানা মঞ্জুরের দুটি চোখই হারানোর আশংকা রয়েছে৷ সিটিস্ক্যান করে দেখা গেছে, বাম চোখ পুরোপুরি নষ্ট হয়ে গেছে৷ আর ডান চোখের অবস্থাও খুবই খারাপ৷ চেন্নাইয়ের শংকর হাসপাতালে এ বিষয়ে স্পেশাল টিম রয়েছে৷